མདའ་ནི་སྤྱི་ཚོགས་འཚོ་བའི་ཁྲོད་མེད་དུ་མི་རུང་བའི་ལག་ཆ་གལ་ཆེན་ཡིན་པར་མ་ཟད་གོ་གནས་ཀྱང་ངེས་ཅན་ཞིག་ཟིན་ཡོད།ལོ་རྒྱུས་མཚོན་པའི་སྙན་ངག་གེ་སར་སྒྲུང་གི་ཐོག་མཐའ་བར་གསུམ་དུའང་མདའི་ངོ་བོ་དང་།རྣམ་པ།བྱེད་ནུས་སོགས་ཞིབ་འབྲི་མང་པོ་བྱས་འདུག་ཅིང་།མདའི་རིགས་དང་དབྱེ་བའང་མང་པོ་ཞིག་བྱུང་ཡོད་དེ།མདའི་སྒྲོ་གྲུབ་བྱེད་ཀྱི་རྒྱུ་ཆར་བརྟེན་ནས་བགར་ན་རྒོད་སྒྲོ་མ་དང་།གླག་སྒྲོ་མ།ཁྲ་སྒྲོ་མ།འུག་སྒྲོ་མ་བཅས་བཞི་དང་།མདའི་ལྟོང་གྲུབ་བྱེད་ཀྱི་རྒྱུ་ཆ་ལ་བརྟེན་ནས་བགར་ན་གསེར་ལྟོང་མ་དང་།དངུལ་ལྟོང་མ།ཟངས་ལྟོང་མ།ལྕགས་ལྟོང་མ་བཅས་བཞི།མདའ་ཤིང་སྒོ་ནས་དབྱེ་ན་སྐྱེར་མདའ་དང་།གསོམ་མདའ།ལྕགས་མདའ།སྨྱུག་མདའ་བཅས་ལ་སོགས་མང་པོ་བགར་ཡོད་པ་རེད།མདའི་རིགས་དེ་དག་བོད་རང་གི་འཚོ་བ་སྣ་མང་དང་འབྲེལ་ཡོད་དེ།དཔེར་ན།བླ་མདའ་དང་།གཡང་མདའ།འཕྲིན་མདའ།གཉེན་མདའ།དུག་མདའ།རྔོན་མདའ།རྩེད་མདའ།མདའ་མོ།སྒྲུབ་མདའ།མདའ་དར།བསང་མདའ་སོགས་བྱེད་ནུས་ཕུན་སུམ་ཚོགས་པ་དང་རྣམ་པ་རྒྱ་ཆེན་པོ་ཡོད་ལ།དེ་དག་ལས་མང་པོ་ཞིག་ནི་གདོད་མའི་ཆོས་ལུགས་ཀྱི་ཤན་ཤུགས་ཐེབས་ཏེ་འཇིག་རྟེན་གྱི་དངོས་པོ་ཡོད་ཚད་ལ་བླ་སྲོག་ཡོད་པ་དང་།མི་རྣམས་ལ་རང་བྱུང་ཁམས་ངོས་འཛིན་གྱི་ཤེས་བྱ་ཅུང་ཞན་པའི་གནས་ཚུལ་འོག་ནས་བྱུང་བའི་རིག་གནས་ཀྱི་སྣང་ཚུལ་ཐུན་མོང་མ་ཡིན་པ་ཞིག་ཡིན་པས་གཤམ་དུ་རེ་རེ་བཞིན་བརྗོད་པར་བྱ།